एक बच्ची को डॉग स्क्वायड ने रेस्क्यू किया, अब तक 10 लोग सुरक्षित बचाए गए
Maharashtra Bhiwandi Godown Accident - 6 Killed As Building Collapses. महाराष्ट्र के ठाणे जिले के भिवंडी में गोदाम ढहने से मरने वालों की संख्या 6 हो गई है। एक व्यक्ति को मलबे से 20 घंटे बाद निकाल लिया गया
महाराष्ट्र के ठाणे जिले के भिवंडी में गोदाम ढहने से मरने वालों की संख्या 6 हो गई है। एक व्यक्ति को मलबे से 20 घंटे बाद निकाल लिया गया। उसे अस्पताल में भर्ती कराया गया है। अब तक 10 लोगों को सुरक्षित बचा लिया गया है। गोदाम के मालिक को हिरासत में ले लिया गया है। राहत और बचाव कार्य दूसरे दिन भी चल रहा है। NDRF के कमांडर दीपक तिवारी ने बताया कि एक बच्ची को हमारे डॉग स्क्वायड ने रेस्क्यू किया। डॉग​​​​​​ बहुत अच्छा काम कर रहे हैं। ये तलाशी लेने में माहिर हैं।
हादसा शनिवार दोपहर हुआ। एक तीन मंजिला गोदाम ढह गया इसमें परिसर में रहने और काम करने वाले लोग फंस गए।
क्षेत्रीय आपदा प्रबंधन प्रकोष्ठ के प्रमुख अविनाश सावंत ने कहा कि मलबे में कई लोगों के फंसे होने की आशंका है। उन्होंने कहा, वर्धमान कंपाउंड में ग्राउंड प्लस दो मंजिला इमारत दोपहर करीब 1.45 बजे ढह गई। चार परिवार ऊपरी मंजिल पर रहते थे, जबकि मजदूर भूतल पर काम कर रहे थे। उन्होंने कहा कि भिवंडी, ठाणे और अन्य आसपास के इलाकों से दमकल गाड़ियों को खोज और बचाव अभियान के लिए तैनात किया गया है।
राष्ट्रीय आपदा प्रतिक्रिया बल (NDRF) और ठाणे आपदा प्रतिक्रिया बल की एक-एक टीम के साथ मनकोली के वालपाड़ा में बड़े पैमाने पर बचाव और राहत अभियान चल रहा है।जिला आपदा नियंत्रण कक्ष प्रमुख अनीता जवांजा ने बताया कि NDRF की एक और टीम पहुंच रही है।
यह इमारत कैलाशनगर के वालपाड़ा में वर्द्धमान कंपाउंड में थी। इस इमारत के नीचे गोदाम और ऊपर मकान था।अभी यह साफ नहीं हो पाया कि इस इमारत का स्ट्रक्चर रेसिडेंशियल था या कॉमर्शियल। निचली मंजिल में मजदूर काम कर रहे थे। उनमें से कुछ के मलबे में दबे होने की आशंका है। घटनास्थल पर एंबुलेंस तैनात हैं।
